b'\n_START_ARTICLE_\nKarl Enquist\n_START_PARAGRAPH_\nKarl Bruno Enquist (14. joulukuuta 1890 Rantsila \xe2\x80\x93 21. huhtikuuta 1934) oli suomalainen j\xc3\xa4\xc3\xa4k\xc3\xa4rikapteeni ja nimismies. H\xc3\xa4nen vanhempansa olivat apteekkari Karl Emil Enquist ja Hilda Vilhelmina Holmstr\xc3\xb6m. H\xc3\xa4net vihittiin avioliittoon vuonna 1913 Alba Elsa Lindellin kanssa, josta h\xc3\xa4n erosi vuonna 1916 ja toisen kerran h\xc3\xa4n avioitui vuonna 1931 Nadeschda Kuffschinoffin kanssa.\n_START_SECTION_\nOpinnot\n_START_PARAGRAPH_\nEnquist kirjoitti ylioppilaaksi Helsingin ruotsalaisesta reaalilyseosta vuonna 1911 ja liittyi Uusmaalaiseen osakuntaan. Opintojaan h\xc3\xa4n jatkoi Helsingin yliopiston lainopillisessa tiedekunnassa vuosina 1911\xe2\x80\x931914 ja 1927\xe2\x80\x931928. Diplomaattitutkinnon h\xc3\xa4n suoritti Leipzigin korkeakoulussa vuonna 1923 ja alemman oikeustutkinnon Helsingin yliopistossa h\xc3\xa4n suoritti vuonna 1928.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nEnnen j\xc3\xa4\xc3\xa4k\xc3\xa4rioppiin hakeutumistaan Enquist toimi kruununnimismiehen\xc3\xa4 Lohjan, Nummen ja Pusulan sek\xc3\xa4 Siuntion piireiss\xc3\xa4 vuosina 1911\xe2\x80\x931914. H\xc3\xa4n liittyi yhten\xc3\xa4 vapaaehtoisten joukkoon, joiden p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli Saksassa sotilaskoulutusta antava Pfadfinder-kurssi, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 23. maaliskuuta 1915. H\xc3\xa4net sijoitettiin joukon 1. komppaniaan. My\xc3\xb6hemmin 1. syyskuuta 1915 h\xc3\xa4net sijoitettiin Kuninkaallisen Preussin J\xc3\xa4\xc3\xa4k\xc3\xa4ripataljoona 27:n konekiv\xc3\xa4\xc3\xa4rikomppaniaan ja edelleen 8. marraskuuta 1915 3. komppaniaan sek\xc3\xa4 21. joulukuuta 1915 lopulta pataljoonan 4. komppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nEnquist oli komennettuna 26. kes\xc3\xa4kuuta \xe2\x80\x93 9. marraskuuta 1918 sotilasj\xc3\xa4senen\xc3\xa4 Valtiorikosoikeuden 64. osastolla, josta h\xc3\xa4net siirrettiin 25. syyskuuta 1918 Jalkav\xc3\xa4kirykmentti n:o 4.\xc3\xa4\xc3\xa4n, josta my\xc3\xb6hemmin muodostettiin Tampereen rykmentti, ja h\xc3\xa4net m\xc3\xa4\xc3\xa4r\xc3\xa4ttiin 9. marraskuuta 1918 ja sen 1. pataljoonan komentajaksi. H\xc3\xa4n johti 6. \xe2\x80\x93 29. maaliskuuta 1920 Poraj\xc3\xa4rven puolustusta. H\xc3\xa4n erosi armeijasta 26. toukokuuta 1920 ja liittyi suojeluskuntaan ja m\xc3\xa4\xc3\xa4r\xc3\xa4ttiin 5. lokakuuta 1920 Uudenmaan pohjoisen suojeluskuntapiirin p\xc3\xa4\xc3\xa4llik\xc3\xb6ksi. Suojeluskunnasta h\xc3\xa4n erosi 31. tammikuuta 1921. Sotilasuransa j\xc3\xa4lkeen h\xc3\xa4n palveli virkailijana Helsingin tullikamarissa 3. toukokuuta \xe2\x80\x93 15. syyskuuta 1928 ja notaarina tullihallituksessa 15. syyskuuta 1928 \xe2\x80\x93 31. joulukuuta 1929. Taivassalon piirin kruununnimismiehen\xc3\xa4 h\xc3\xa4n toimi 1. huhtikuuta 1931. H\xc3\xa4net on haudattu Lohjalle.'